Marit Ilison
Marit Ilison (sündinud 21. juunil 1984) on multidistsiplinaarne kunstnik ja disainer. Tema loomingus põimuvad kontseptuaalne lähenemine, esteetiline vorm ning aeganõudev tehniline teostus. Marit Ilisoni käekirja on nimetatud "sosistavaks luksuseks", milles kohtuvad kultuuriline taust, isiklikud tunded ja keskkonnasäästlik mõtteviis. Ta on tegelenud nii moe-, kostüümi-, lava- kui ka näitusekujundustega ning teinud kohaspetsiifilisi installatsioone. Ilisoni töös on olulisel kohal kogemuse pakkumine, viies vaataja erilisse atmosfääri. Viimastel aastatel on Ilison keskendunud interjööride kujundamisele. Ta on muusikalise kollektiivi "Väljasõit rohelisse" liige. Marit Ilisoni loomingut on kajastanud teiste hulgas rahvusvahelised väljaanded The New York Times, Vogue Paris, Vogue Italy, ELLE, Women's Wear Daily, Dezeen, Stiletto, It's Nice That ja VICE. Loovateljeed Marit Ilison Creative Atelier peab Marit Ilison koos vend Peeter Ilisoniga aastast 2013. Lisaks on Marit Ilison tegutsenud õppejõuna Eesti Kunstiakadeemias, pannes 2011. aastal aluse eksperimentaalse vormiõpetuse kursusele, mille juhendaja oli kuni 2015. aastani.